钦定古今图书集成/明伦汇编/氏族典/第271卷 > 王伯龙
## 钦定古今图书集成/明伦汇编/氏族典/第271卷 > 王伯龙

按《金史王伯龙传》：“伯龙，沈州双城人也。辽末，聚党为
盗。天辅二年，率众来降，授世袭猛安。三年，太祖攻临
潢，伯龙与韩庆和以兵护粮饷，遇辽兵邀于路，伯龙
率挽夫击败之。五年，授节度使，从宗望讨张觉于平
州。宗望伐宋，伯龙为先锋。睿宗经略山东，伯龙从攻
青州，未下，城中夜出兵袭伯龙营，伯龙不及甲，独挺”
刃拒营门，奋击，杀数十人。已而军士皆甲出，杀伤宋
兵不可胜计。及下青州，第功，伯龙第一。六年，还攻莫
州，降之，加太子少保。破李固寨众十馀万于濮州，进
攻徐州，伯龙复先登，充徐、宿、邳三路军马都统。天眷
元年，为燕京马军都指挥使。皇统元年，以本部从宗
弼南伐，攻破濠州，为武定军节度使，改宁昌军。天德
三年，封广平郡王。卒赠定国公